**Broj: 711-I-1182-M-87/19-02-17**

Zagreb, 31. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Tonija Družete, zamjenika općinskog načelnika Općine Lovran, za davanjem mišljenja Povjerenstva,** na 51. sjednici, održanoj 31. svibnja 2019.g., daje sljedeće

**MIŠLJENJE**

**I. Na temelju članka 13. stavka 1. ZSSI-a dužnosnik Toni Družeta, zamjenik općinskog načelnika Općine Lovran, može za vrijeme obnašanja navedene dužnosti obavljati funkciju člana Vijeća mjesnog odbora Općine Lovran kao drugu javnu dužnost.**

**II. Dužnosnik koji za obnašanje dužnosti zamjenika općinskog načelnika prima plaću ili volontersku naknadu, ne može istodobno primati i naknadu za obanašanje dužnosti člana vijeća mjesnog odbora, jer bi isto postupanje predstavljalo povredu članka 12. ZSSI-a.**

**III. Ukoliko bude izabran na dužnost člana Vijeća Mjesnog odbora Općine Lovran, upućuje se dužnosnik da podnese izvješće o imovinskom stanju u kojem će navesti istu okolnost.**

Obrazloženje

Zahtjev za davanjem mišljenja Povjerenstva podnio je dužnosnik Toni Družeta, zamjenik općinskog načelnika Općine Lovran. U knjigama ulazne pošte zahtjev je zaprimljen pod poslovnim brojem: 711-U-2134-M-87/19-01-3 dana 23. svibnja 2019. g., povodom kojeg se vodi predmet broj M-87/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Toni Družeta povodom obnašanja dužnosti zamjenika općinskog načelnika Općine Lovran obvezan postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik navodi da će se dana 23. lipnja 2019.g. u Općini Lovran održati izbori za članove Vijeća Mjesnog odbora Općine Lovran. Dužnosnik traži mišljenje Povjerenstva može li se kandidirati za člana Vijeća Mjesnog odbora Općine Lovran.

Člankom 3. ZSSI-a propisano je tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Osim dužnosnika koji su izričito navedeni u članku 3. stavku 1. od točke 1. do točke 45., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 89. Zakona o lokalnim izborima („Narodne novine“ broj 144/12. i 121/16.) propisane su nespojive dužnosti s istodobnim obnašanjem dužnosti općinskog načelnika i zamjenika općinskog načelnika. Stavkom 1. navedenog članka Zakona propisano je da općinski načelnik i zamjenika općinskog načelnika ne mogu istodobno biti članovi predstavničkog tijela jedinice lokalne samouprave.

Stavkom 2. je propisano da općinski načelnik i njegov zamjenik za vrijeme dok obnašaju dužnost ne mogu biti pročelnik, službenik i namještenik u upravnim odjelima ili službama jedinica lokalne, odnosno područne (regionalne) samouprave, član upravnih tijela i nadzornih odbora trgovačkih društava u vlasništvu jedinice lokalne samouprave ili u kojima jedinica ima većinski paket dionica ili udjela te ravnatelj i djelatnik te član upravnog vijeća ustanove ili druge neprofitne pravne osobe kojoj je jedinica lokalne osnivač.

Člankom 57. Zakona o lokalnoj i područnoj (regionalnoj) samoupravi („Narodne novine“ broj33/01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) propisano je da se mjesni odbor osniva statutom jedinice lokalne samouprave kao oblik neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana te se osniva za jedno naselje, više međusobno povezanih naselja ili za dio većeg naselja koji u odnosu na ostale dijelove čini zasebnu razgraničenu cjelinu.

Sukladno članku 61. navedenog Zakona tijela mjesnog odbora su vijeće mjesnog odbora i predsjednik vijeća mjesnog odbora, a vijeće mjesnog odbora biraju građani s područja mjesnog odbora koji imaju biračko pravo. Članovi vijeća biraju se neposrednim izborima, tajnim glasovanjem, razmjernim izbornim sustavom na mandat od četiri godine. Prema članku 64. istog Zakona nadzor nad zakonitošću rada tijela mjesnog odbora obavlja općinski načelnik koji može predložiti općinskom vijeću raspuštanje vijeća mjesnog odbora, ako ono učestalo krši statut jedinice, pravila mjesnog odbora ili ne izvršava povjerene mu poslove.

Imajući u vidu način biranja članova vijeća mjesnog odbora i mandatno razdoblje na koje se biraju od strane građana te ovlasti i djelokrug poslova navedenog tijela, Povjerenstvo utvrđuje da obavljanje dužnosti člana vijeća mjesnog odbora predstavlja obavljanje druge javne dužnosti iz članka 13. stavka 1. ZSSI-a, izvan kruga dužnosti navedenih člankom 3. ZSSI-a.

Stoga je u smislu odredbe članka 13. stavka 1. ZSSI-a u konkretnome slučaju potrebno utvrditi predstavlja li član vijeća mjesnog odbora dopuštenu iznimku, propisanu posebnim zakonom, od zabrane obavljanja druge javne dužnosti za vrijeme obnašanja dužnosti iz članka 3.ZSSI-a.

Iako se u konkretnome slučaju zahtjev odnosi na dopuštenost kandidiranja dužnosnika iz članka 3. stavka 1. podstavka 43. ZSSI-a na dužnost člana vijeća mjesnog odbora, Povjerenstvo ukazuje da čak i kada bi radilo o dvije nespojive dužnosti, dužnosnik koji obnaša dužnost zamjenika općinskog načelnika ima pravo kandidirati se na bilo koju javnu dužnost te je dužan postupiti na način propisan člankom 90. stavkom 2. Zakona o lokalnim izborima („Narodne novine“ broj 144/12. i 121/16.), ukoliko bi preuzeo dužnost koja je nespojiva s obnašanjem dužnosti zamjenika općinskog načelnika, što ima za posljedicu prestanak obnašanja dužnosti po sili zakona.

Nadalje, člankom 89. stavkom 1. Zakona o lokalnim izborima koji propisuje nespojive dužnosti s istodobnim obnašanjem dužnosti općinskog načelnika i zamjenika i općinskog načelnika propisano je da općinski načelnik, gradonačelnik i župan te njihovi zamjenici za vrijeme obnašanja dužnosti ne mogu biti članovi predstavničkog tijela jedinice lokalne samouprave, a župan i njegovi zamjenici za vrijeme obnašanja dužnosti ne mogu biti članovi predstavničkog tijela jedinice područne (regionalne) samouprave. Stavkom 2. istog članka Zakona propisano je da općinski načelnik, gradonačelnik, župan i njihovi zamjenici ne mogu istovremeno biti pročelnici, službenici i namještenici u upravnim odjelima ili službama jedinica lokalne, odnosno područne (regionalne) samouprave, ravnatelj i djelatnik te članovi upravnog vijeća ustanove ili druge neprofitne pravne osobe kojoj je jedinica lokalne, odnosno područne (regionalne) samouprave osnivač.

S obzirom da je odredbama članka 89. Zakona o lokalnim izborima izričito propisan institut nespojivih dužnosti s dužnošću općinskog načelnika i njegovih zamjenika, Povjerenstvo tumači da je na taj način posebnim zakonskim odredbama, u smislu članka 13. stavka 1. ZSSI-a, općinskim načelnicima i njihovim zamjenicima dopušteno istovremeno obnašanje onih dužnosti koje nisu izričito zabranjene. Budući da obnašanje dužnosti člana vijeća mjesnog odbora ne predstavlja obavljanje nespojive funkcije u smislu članka 89. stavka 1. Zakona o lokalnim izborima, proizlazi da obavljanje dužnosti člana Vijeća mjesnog odbora Općine Lovran ne predstavlja funkciju za koju je posebnim zakonom propisano da ju dužnosnik ne može obnašati istodobno s obnašanjem dužnosti iz članka 3. ZSSI-a.

Imajući u vidu da je primjena i tumačenje odredbi Zakona o lokalnim izborima u nadležnosti Ministarstva uprave, upućuje se podnositelj da se sa svojim zahtjevom za mjerodavno tumačenje sporne situacije te nastupa mogućih pravnih posljedica obnašanja nespojivih dužnosti obrati Ministarstvu uprave.

U izvješću o imovinskom stanju koja je podnosio Povjerenstvu povodom obnašanja dužnosti zamjenika općinskog načelnika Općine Lovran, dužnosnik je navodio da tu dužnost obnaša profesionalno, u zasnovanom radnom odnosu, navođenjem podataka o plaći koju prima.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano. Prema članku 4. stavku 1. ZSSI-a plaćom dužnosnika u smislu toga Zakona smatra se svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Obzirom da Zakonom o lokalnoj i područnoj (regionalnoj) samoupravi nije propisano da član vijeća mjesnog odbora koji je istodobno dužnosnik iz članka 3. ZSSI-a i prima plaću za obnašanje javne dužnosti iz tog članka, a što obuhvaća i volontersku naknadu u smislu članka 4. stavka 1. ZSSI-a, može istodobno primati i naknadu za obanašanje dužnosti člana vijeća mjesnog odbora, dužnosnik koji prima plaću ili volontersku naknadu za obanašanje dužnosti zamjenika općinskog načelnika i istodobno prima naknadu za rad u vijeću mjesnog odbora, postupa suprotno odredbi članka 12. ZSSI-a.

Ukoliko dužnosnik bude izabran na dužnost člana Vijeća Mjesnog odbora Općine Lovran, upućuje se da podnese izvješće o imovinskom stanju u kojem će navesti tu okolnost.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Toni Družeta, elektronička dostava
2. Objava na internetskoj stranici Povjerenstva
3. Pismohrana